溪蓮行
作者：米芾
朝代：宋

paragraphs: 廣寒宮女貪游戲，瑩滑琉璃光照地。
嫩雲纔捧出纖腰，無數鮫綃擁嬌翠。
仙葩姿逞天姿穠，只愛臨溪梳洗慵。
太真艷色禁不得，含羞微笑迎秋風。
秋風苦惱秋露泣，的皪珠璣時瀉入。
紅凝朱粉綠參差，儘濺裙襦烟不濕。
初驚王母來瑶池，酡顔更醉流霞巵。
三千佳麗已羅列，爭先鸞鑑勻娥眉。
俄見洛神歸洛浦，波卷靴紋翠蛟舞。
羽車雲蓋空紛披，碧疊巫峰生暮雨。
坐憐吟倚風靈香，多情先斷何人腸。
不及鴛鴦與鸂鶒，恣穿薄影眠池塘。